# Μπουρτζ Χαλίφα

| Μπουρτζ Χαλίφα |
| --- |
| ουρανοξύστης, αξιοθέατο και ορόσημο |
|  |
|  |
| Wikimedia | © OpenStreetMap |
| Αρχιτεκτονική | υψηλής τεχνολογίας αρχιτεκτονική και νεοφουτουρισμός |
| Διεύθυνση | 1 Sheikh Mohammed bin Rashid Boulevard και 1 بوليفارد الشيخ محمد بن راشد |
| Γεωγραφικές συντεταγμένες | 25°11′50″N 55°16′27″E |
| Διοικητική υπαγωγή | Ντουμπάι |
| Χώρα | Ηνωμένα Αραβικά Εμιράτα |
| Έναρξη κατασκευής | 2004 |
| Ολοκλήρωση | 4  Ιανουαρίου 2010 |
| Κόστος | 1.500.000.000 δολάριο ΗΠΑ |
| Χρήση | κτήριο γραφείων και ξενοδοχείο |
| Ιδιοκτήτης | Emaar Properties |
| Ύψος | 828 μέτρα |
| Όροφοι | 163 |
| Υλικά | οπλισμένο σκυρόδεμα, χάλυβας, αργίλιο και γυαλί |
| Αρχιτέκτονας | Adrian Smith, Marshall Strabala, George J. Efstathiou, William F. Baker και Skidmore, Owings & Merrill |
| Ιστότοπος |
| Επίσημος ιστότοπος |
|  Πολυμέσα |
| Δεδομένα () |

Το **Μπουρτζ Χαλίφα** (αραβικά: برج خليفة‎‎), γνωστό και ως **Μπουρτζ Ντουμπάι**, είναι ουρανοξύστης μέσα στην πόλη Ντουμπάι και συγκεκριμένα στην ανατολική του πλευρά στα Ηνωμένα Αραβικά Εμιράτα. Είναι το υψηλότερο κτίριο στον κόσμο και στην ιστορία της ανθρωπότητας, με ύψος 828,5 μέτρα και 163 ορόφους. Η κατασκευή του ξεκίνησε στις 21 Σεπτεμβρίου το 2004 και ολοκληρώθηκε την 1 Οκτωβρίου 2009. Επισήμως, άρχισε να χρησιμοποιείται και να λειτουργεί στις 5 Ιανουαρίου 2010

## Ύψος κτιρίου

Το *Μπουρτζ Χαλίφα* αυτή τη στιγμή κατέχει το ρεκόρ του υψηλότερου κτιρίου στον κόσμο, με ύψος 828,5 μέτρα.

Συνολικά, όλα τα Ρεκόρ:

* Ψηλότερος ουρανοξύστης στον κόσμο: 828,5 μέτρα (2713 ft) (προηγούμενο: Ταϊπέι 101 – 509,2 μέτρα)
* Ψηλότερη κατασκευή: 828 μέτρα (προηγούμενο: Ραδιοϊστός της Βαρσοβίας – 646,38 μέτρα)
* Κτίριο με τους περισσότερους ορόφους: 160 (προηγούμενο Willis Tower – 108)
* Ταχύτερος ανελκυστήρας: 63 χλμ./ώρα (προηγούμενο: Taipei 101 – ταχύτητα 60 χλμ./ώρα)
* Υψηλότερο Παρατηρητήριο στον κόσμο: 124-ος όροφος, στα 452 μέτρα.
* Τζαμί στο υψηλότερο σημείο στον κόσμο: 158-ος όροφος.
* Πισίνα στον υψηλότερο σημείο στον κόσμο: 76-ος όροφος.

## Ο Ουρανοξύστης

Το Μπουρτζ Χαλίφα υπό κατασκευή, στις 15 Ιουλίου 2007.
Το Μπουρτζ Χαλίφα δεσπόζει στον ουρανό του Ντουμπάι
Το κτίριο ξεκίνησε να κατασκευάζεται στις 21 Σεπτεμβρίου του 2004. Ο πύργος σχεδιάστηκε από την εταιρεία Skidmore, Owings and Merrill, η οποία έχει σχεδιάσει τον ουρανοξύστη Γουίλις Τάουερ (πρώην Σίαρς Τάουερ) στο Σικάγο και το πρώτο Παγκόσμιο Κέντρο Εμπορίου 1, που πήρε τη θέση των Δίδυμων Πύργων στη Νέα Υόρκη. Το σχέδιο το εμπνεύστηκαν από ένα φυτό που συναντάται στις ερήμους, το Hymenocallis. Την κατασκευή ανέλαβε η εταιρεία Samsung Engineering & Construction, η οποία και έχει κατασκευάσει τους Πύργους Πετρόνας και τον Ταϊπέι 101, ενώ το κόστος άγγιξε τα 1,2 δις ευρώ.

Διαθέτει 160 ορόφους, όπου οι πιο πολλοί προορίζονται για γραφεία και διαμερίσματα. Στο μέλλον θα κατοικούν και θα εργάζονται συνολικά 12.000 άνθρωποι. Επίσης, θα στεγάζεται και ένα ξενοδοχείο σχεδιασμένο από τον Τζιόρτζιο Αρμάνι. Ο ουρανοξύστης, ύψους 827 μέτρων, είναι ορατός από απόσταση 100 χιλιομέτρων υπό καλές καιρικές συνθήκες. Έχει συνολικά 24.348 παράθυρα και το σύστημα καθαρισμού του κόστισε 8 εκ. δολάρια. Και αξιοσημείωτο είναι ότι ο υψηλότερος όροφος έχει διαφορά θερμοκρασίας από τον πρώτο 6-7 βαθμούς Κελσίου.

## Όνομα

Το κτίριο, που ονομαζόταν μέχρι και μία μέρα πριν τα εγκαίνια *Μπουρτζ Ντουμπάι* (*Πύργος του Ντουμπάι*), ονόμάστηκε *Μπουρτζ Χαλίφα* προς τιμή του σεΐχη του Άμπου Ντάμπι και πρόεδρο των Ηνωμένων Αραβικών Εμιράτων, του Χαλίφα μπιν Ζαγέντ αλ Ναχαγιάν.

## Dubai Fountain

Στον εξωτερικό χώρο του *Μπουρτζ Χαλίφα* υπάρχει ένα τεράστιο σιντριβάνι, που η κατασκευή του κόστισε 217 εκατομμύρια δολάρια. Το σιντριβάνι με το όνομα Dubai Fountain κατασκευάστηκε από την εταιρεία "WER Design", η εταιρεία που κατασκεύασε και το σιντριβάνι στο ξενοδοχείο *Μπελάτζιο* στο Λας Βέγκας. Περιλαμβάνει 6.600 φώτα και 50 προβολείς (projectors), έχει μήκος 275 μέτρα και εκτοξεύει νερό σε ύψος 151,7 μέτρων.

## Παραπομπές

## Εξωτερικοί σύνδεσμοι

* Πολυμέσα σχετικά με το θέμα  Μπουρτζ Χαλίφα στο Wikimedia Commons